Înaintea alegerilor pentru Primăria Capitalei, edilul Nicușor Dan a declarat că nu exclude o dezbatere față în față cu al doilea clasat în sondaje. Asta după ce Gabriela Firea și Sebastian Burduja i-au cerut nu demult o asemenea confruntare directă.
"Noi suntem în alegeri într-un singur tur. În alegerile într-un singur tur contează primii doi candidați. Eu nu știu cine este candidatul din bazinul PSD-stânga, să-i spunem, care este mai bine clasat. Unele sondaje, a ieșit unul ieri sau alaltăieri, îl dau pe Cristian Popescu Piedone, altele o dau pe Gabriela Firea. O să am propriul sondaj și o să iau o decizie pe chestiunea asta săptămâna viitoare", a afirmat Nicușor Dan, la RFI, citat de stiripesurse.ro.
Întrebat dacă nu exclude o dezbatere cu al doilea clasat, primarul a răspuns: "Nu exclud, dar nici nu confirm. Acum două săptămâni, când părea evident că domnul Cristian Popescu Piedone este pe locul doi, l-am invitat eu pe dumnealui la o dezbatere și n-a vrut".